**Cockburn Town** er hovedstad i det britiske oversjøiske territoriet Turks- og Caicosøyene i Karibia. Den ligger på den største øya i Turksøyene, Grand Turk, og har 133 innbyggere (2012).

Navn
----

Byen har navn etter Francis Cockburn, som var guvernør på Bahamas fra 1837 til 1844.

Geografi
--------

Cockburn Town ligger på vestkysten av øya Grand Turk. Noen ganger brukes øynavnet som navn på den lille byen. Havnen Cockburn Harbour ligger på naboøya South Caicos Island, 32 km sjøvegen fra Cockburn Town.

Nord for byen ligger saltsjøen Town Pond. Sørover fra den ligger fordampningsbassengene som kalles Red Salina.

Cockburn Town har vært rammet av orkan flere ganger, blant annet i 1866 og 2008 (Ike).

Befolkning
----------

Cockburn Town og Hawks Nest hadde i 2012 en befolkning på 133, opp fra 119 i 2001. Hele øya Grand Turk hadde 4 831 innbyggere i 2012.

Historie
--------

Cockburn Town er den eldste permanente bosettingen i Turks- og Caicosøyene. Byen ble grunnlagt av sjøfolk fra Bermuda som kom til Grand Turk for å utvinne salt. Saltutvinningen tok til på 1600-tallet. Fra midten av 1700-tallet bosatte saltutvinnerne seg permanent. Cockburn Town har vært administrasjonssete for Turks- og Caicosøyene siden 1766. Byplanen og arkitekturen bærer preg av denne tiden.

I 1955 åpnet U.S. Air Force er stasjon for å følge missiler så vel som romferder. Stasjonen skapte sysselsetting og var viktig økonomisk. Den stengte i 1984.

Samfunn
-------

Turks and Caicos National Museum
Bysentrum ligger langs kysten i en utstrekning på 1,6 km. Hovedgatene løper parallelt med stranden, Cockburn Town Beach.

Sentrum av Cockburn Town har regjeringsbygninger, forretnings- og bankvirksomhet. Historiske bygninger fra Bermuda-perioden er bevart langs Duke Street og Front Street. Et av det gamle husene benyttes som guvernørens residens, andre benyttes til regjeringskontor, bibliotek, hotell og privatboliger.

National Hospital i Over Back nord for bysentrum åpnet i 2010 og har ti senger.

Det eldste kjente europeiske skipsvraket på den vestlige halvkule, Molasses Reef Wreck, er utstilt på Turks and Caicos National Museum. Skipet, en karavell, forliste i 1513. Nasjonalmuseet ble grunnlagt av Grethe Seim og hennes samling av flaskepost finnes i museet.

Her Majesty's Prison ble bygget i 1830-årene og fungerte som fengsel til 1994. Det huser nå utstillinger om sjørøveri og rettspleie.

Samferdsel og turisme
---------------------

Grand Turk JAGS McCartney internasjonale lufthavn ligger sør for Cockburn Town. Det er flyforbindelse til Providenciales og Salt Key.

Sør for flyplassen ligger Grand Turk Cruise Center. Herfra kan turister foreta utflukter til Cockburn Town.

Referanser
----------

1. 1 2 3 4  «Cockburn Town». *Visit Turks and Caicos Islands*. Besøkt 18. mars 2016.
2. 1 2 3 4 5  «Cockburn Town», *Encyclopædia Britannica Online*. Lest 18. mars 2016.
3. ↑  *The Turks and Caicos 2012 Census of Population and Housing Tables (Grand Turk to Pine Cay)*, Statistical Office, 2013, s. 21.
4. ↑  «United States Airforce - Turks and Caicos National Museum». *Turks and Caicos National Museum* **(engelsk)**. Besøkt 18. mars 2016.
5. 1 2  «Grand Turk». *www.gov.tc*. Arkivert fra originalen 29. mars 2016. Besøkt 18. mars 2016.
6. ↑  «National Hospital (Grand Turk)». *Visit Turks and Caicos Islands*. Besøkt 18. mars 2016.
7. ↑  «Molasses Reef Shipwreck - Turks and Caicos National Museum». *Turks and Caicos National Museum* **(engelsk)**. Besøkt 18. mars 2016.
8. ↑  «Molasses Reef Shipwreck Part 1 - Turks and Caicos National Museum». *Turks and Caicos National Museum* **(engelsk)**. Besøkt 18. mars 2016.
9. ↑  «Message in a Bottle - Turks and Caicos National Museum». *Turks and Caicos National Museum* **(engelsk)**. Besøkt 18. mars 2016.
10. ↑  «Grethe Seim Collection - Turks and Caicos National Museum». *Turks and Caicos National Museum* **(engelsk)**. Besøkt 18. mars 2016.
11. ↑  «Her Majesty's Prison». *Visit Turks and Caicos Islands*. Besøkt 18. mars 2016.
12. ↑  «Grand Turk JAGS McCartney International Airport (GDT)». *Visit Turks and Caicos Islands*. Besøkt 18. mars 2016.
13. ↑  «Port Information». *www.grandturkcc.com*. Besøkt 18. mars 2016.
14. ↑  «Historic Homes, Town & Museum». *www.grandturkcc.com*. Besøkt 18. mars 2016.

  


|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** GeoNames
 |